b'\n_START_ARTICLE_\nOdjel za geografiju Sveu\xc4\x8dili\xc5\xa1ta u Zadru\n_START_PARAGRAPH_\nOdjel za geografiju jedan je od 21 sveu\xc4\x8dili\xc5\xa1nog odjela na Sveu\xc4\x8dili\xc5\xa1tu u Zadru. Uz Geografski odsjek PMF-a Sveu\xc4\x8dili\xc5\xa1ta u Zagrebu ovo su jedine visoko\xc5\xa1kolske institucije u Hrvatskoj na podru\xc4\x8dju geografije. Prostori odjela nalaze se u Zadru na adresi Ulica Franje Tu\xc4\x91mana 24.\n_START_SECTION_\nPovijest\n_START_PARAGRAPH_\nOdjel za geografiju osnovan je 1994. kao Odsjek za geografiju Filozofskog fakulteta u Zadru, a iste je godine pokrenut i dvopredmetni sveu\xc4\x8dili\xc5\xa1ni dodiplomski studij geografije. Iako se studij geografije odr\xc5\xbeavao na brojnim visoko\xc5\xa1kolskim ustanovama u Hrvatskoj, ovo je trenuta\xc4\x8dno jedini studij izvan Zagreba na kojem se mo\xc5\xbee studirati geografija. Godine 2003. osnivanjem Sveu\xc4\x8dili\xc5\xa1ta u Zadru tada\xc5\xa1nji Odsjek za geografiju Filozofskog fakulteta u Zadru nastavlja djelovanje kao Odjel za geografiju Sveu\xc4\x8dili\xc5\xa1ta u Zadru.\n_START_SECTION_\nOrganizacija odjela\n_START_PARAGRAPH_\nStudij geografije organiziran je u jednopredmetni znanstveni i dvopredmetni nastavni\xc4\x8dki smjer. Oba se izvode kao preddiplomski u trajanju od 3 godine i diplomski u trajanju od 2 godine. Nakon zavr\xc5\xa1enog preddiplomskog studija studenti dobivaju titulu prvostupnika geografije, a nakon zavr\xc5\xa1enog diplomskog dobivaju titulu magistra geografije odnosno profesora geografije za one koji su upisali dvopredmetni nastavni\xc4\x8dki smjer. Odjel od 2002. godine izvodi i poslijediplomski studij Geografske osnove litoralizacije Hrvatske na kojem se po zavr\xc5\xa1etku stje\xc4\x8de titula doktora znanosti na podru\xc4\x8dju prirodnih znanosti, polje geoznanosti, grana geografija.'